Charlotte Munch (DD), 2025-10-31:
Tak til udenrigsministeren for redegørelsen.
Redegørelsen ligner på mange måder de tidligere redegørelser, der er afgivet de seneste år.
Der foregår mange ting i det arktiske område i disse år, og det er der redegjort meget godt for her i redegørelsen.
Livet går jo videre, selv om den sikkerhedspolitiske situation efterhånden fylder meget i Arktis.
Arktis er ikke længere det lavspændingsområde, som det har været i mange år – desværre.
Stormagter som USA, Rusland og Kina viser i stigende grad interesse for området, og det må Danmark forholde sig til.
Det kommer også tydeligt frem i redegørelsen.
Det er derfor ikke overraskende, at det nye i de seneste års redegørelser er, at Arktis spiller en stor rolle internationalt, ikke mindst efter at den nye amerikanske præsident i begyndelsen af 2025 har italesat sikkerheden i området.
Derfor fylder forsvarets øgede aktiviteter naturligvis også en del.
I redegørelsen er der omtalt delaftalen fra januar 2025, der omhandler anskaffelsen af tre nye arktiske skibe, flere droner og radaropgraderinger til en værdi af 14,6 mia. kr.
Delaftale 2 fra oktober 2025 er indgået, efter redegørelsen er trykt, og er derfor ikke omtalt.
Det er en større pakke også med skibe, fly, hovedkvarterer, droner og radarsystemer til en værdi af hele 27,4 mia. kr.
Det er solide initiativer i et omfang, der er blevet bemærket i Washington, og af flere tolkes det som en dansk opbakning til Trumps sikkerhedsvision for Arktis.
Lad os håbe, at den udlægning af de danske investeringer er korrekt og tilfredsstiller Trump og USA, så der bliver ro omkring Grønland og den del af Arktis, som har danske interesser og er vores ansvarsområde.
Der er også nævnt, at man er i gang med at implementere en luftvarslingsradar på Færøerne.
Det er jo ikke første gang, det er nævnt i en redegørelse.
Det er et projekt, der har været undervejs i mange år.
Efter mange diskussioner og overvejelser blev beslutningen om radaren taget i 2021, og der blev afsat 390 mio. kr. til formålet.
I 2024 kom projektet i gang med opførelsen af fundament og bygninger, som vil stå færdige i 2028.
2029 bruges til test af radaren, og så skulle den være oppe at køre i 2030.
Det er lang tid, og jeg håber sandelig, at de andre planer for investeringer i Grønland, som er vedtaget i år, delaftale 1 og delaftale 2, kommer op at køre hurtigere.
Ellers kan det være, vi får en negativ hilsen fra Washington.
I redegørelsen er det også oplyst, at forsvaret har øget sin kommunikative indsats i Grønland.
Der har sågar været afholdt et åbent hus-arrangement i flere byer i Grønland samt et borgermøde i Nuuk.
I tidligere redegørelser har det været oplyst, at der via forskningsreserven er afsat midler til et nyt oceangående forskningsskib.
Det er noget mere, end der blev oplyst for 2 år siden, hvor det i redegørelsen dengang fremgik, at man fra A.P. Møller Fondens side ville bidrage med 50 mio. kr.
Projektet er nok blevet dyrere end forudset, så tak til A.P. Møller Fonden for at bidrage med mere støtte.
Jeg håber snart, at freden sænker sig over Europa, så samarbejdet mellem alle lande omkring Arktis kan komme i gang igen.
Det var alt, jeg havde at sige denne gang.
Tak for redegørelsen, og tak for ordet.